ΔΕΛΤΙΟ ΤΥΠΟΥ EΚΔΟΣΕΩΝ GUTENBERG

Την Παρασκευή 14 Μαρτίου 2014 στον Πολυχώρο Αίτιον παρουσιάστηκε το βιβλίο της Κωνσταντίνας Γογγάκη «Το ολυμπιακό ιδεώδες. Παγκόσμια κρίση και προοπτικές», από τις εκδόσεις μας.

Η Κωνσταντίνα Γογγάκη είναι Επίκουρη Καθηγήτρια Φιλοσοφίας του Αθλητισμού στο Πανεπιστήμιο Αθηνών. Αν το πρώτο της βιβλίο, που εκδόθηκε το 2003 από τις εκδόσεις μας με τίτλο «Οι αντιλήψεις των αρχαίων Ελλήνων για τον αθλητισμό», είχε θεωρηθεί ως «Ανατομία του αθλητισμού στην Αρχαία Ελλάδα» (Πέτρος Λινάρδος, *Το Βήμα*, σ. Αθλητισμός/75Α35),το παρόν βιβλίο θα πρέπει να θεωρηθεί ως «Ανατομία του σύγχρονου αθλητισμού». Η συγγραφέας στην πραγματικότητα διεισδύει στο φαινόμενο που ονομάζουμε «σύγχρονο αθλητισμό», αναδεικνύοντας τις μεγάλες του συγκινησιακές στιγμές, αλλά και αποκαλύπτοντας το κρυφό του υπόβαθρο, αυτό δηλαδή που υπάρχει κάτω από τον αθλητισμό, και το οποίο συχνά επικαλύπτεται από τα λαμπερά φώτα των προβολέων. Το βιβλίο αυτό αποτελεί μια διεισδυτική και στοχαστική, μια φιλοσοφική ματιά στα εν τω βάθει του αθλητισμού και της ίδιας της κοινωνίας. Γιατί ο αθλητισμός δεν αφορά μόνο στον εαυτό του, αλλά στο κοινωνικό σύνολο το οποίο και αντανακλά.

Το έργο αυτό κατέχει μια ξεχωριστή θέση ανάμεσα στα άλλα έργα, επειδή η συγγραφέας:

1. Εντάσσει τον αθλητισμό στην κοινωνία και την εποχή του, καθιστώντας σαφές ότι ο αθλητισμός δεν είναι κάτι ανεξάρτητο από την κοινωνία αλλά συνδέεται στενά μαζί της, καθώς αποτελεί, πρωτίστως, την αποτύπωση του συστήματος των αξιών της κοινωνίας.
2. Αποτυπώνει και αποκαλύπτει τις σύγχρονες γεωπολιτικές του διαστάσεις του φαινομένου, οι οποίες είναι τόσο σαφείς, ισχυρές και έντονες που τείνουν να υπερκαλύψουν τις άλλες του διαστάσεις.
3. Προσωποποιεί τα ζητήματα, προκειμένου να τα αναπτύξει. Εστιάζεται δηλαδή σε έναν αθλητή, αλλά με αφετηρία αυτόν ή αυτήν εξάγονται γενικότερα νοήματα. Με τη μέθοδο αυτή το ειδικό γίνεται το κατεξοχήν εργαλείο που οδηγεί στο γενικό, χωρίς όμως το ειδικό να χάσει τα χαρακτηριστικά της μοναδικότητάς του.
4. Αναπτύσσει φιλοσοφικές έννοιες με έναν τρόπο κατανοητό και εύληπτο. Έτσι, ένας χώρος πρακτικός, σχεδόν πεζός, όπως είναι η καθημερινότητα (ρουτίνα) του αθλητισμού, ανάγεται σε χώρος ανθρωπιστικός, από τον οποίο μπορεί κανείς να οδηγηθεί σε υψηλές έννοιες και σε μια ποιητικότητα. Ο φιλοσοφικός λόγος υπάρχει, είναι όμως τόσο διακριτικός, ώστε απορροφά και «εντάσσει» τον αναγνώστη στην ατμόσφαιρα του βιβλίου.
5. Η γλωσσική μορφή που χρησιμοποιείται, ρέει. Η ροή αυτή είναι τόσο φυσική, ώστε να νομίζει κανείς ότι γίνεται ένα σπικάζ, σαν να παρακολουθεί δηλαδή έναν ζωντανό αγώνα. Η δυναμική του λόγου της συγγραφέως ζωντανεύει έτσι τους αθλητικούς ήρωες και δημιουργεί κινηματογραφικές εικόνες, τόσο έντονες που σε ορισμένα σημεία έχει κανείς την εντύπωση ότι πρόκειται για έναν αθλητικό αγώνα ή για ένα κινηματογραφικό έργο.
6. Η συγγραφέας δεν διστάζει να κρίνει τις υπάρχουσες παγιωμένες και κατεστημένες αντιλήψεις, και να εναντιωθεί σε αυτές, δείχνοντας παράλληλα και την αναγκαιότητα της αναμόρφωσης, της αναθεώρησης ή και της ριζικής ανατροπής τους. Οι πολιτικές διαπιστώσεις ή παρεμβάσεις γίνονται όμως χωρίς δογματισμό, με μία εκράτεια, γι’ αυτό και είναι εκκωφαντικές.
7. Συλλέγει την πλούσια αρθρογραφία των αθλητικών συντακτών, και την αξιοποιεί βιβλιογραφικά. Καθώς σε πολλά από τα ζητήματα που πραγματεύεται, η βιβλιογραφία είναι περιορισμένη ή και ανύπαρκτη, οι αθλητικοί συντάκτες ανάγονται σε πρωτογενείς πηγές του υλικού της. Πρώτη φορά ένας συγγραφέας αποδίδει στους αθλητικούς δημοσιογράφους την αξία που έχουν.
8. Καταδικάζει ευθέως την μονοδιάστατη άσκηση, η οποία οδηγεί σε μονοσήμαντους, κατά τον Μαρκούζε, ανθρώπους, οι οποίοι είναι όχι μόνο ανύπαρκτοι πολίτες αλλά αδικούν αφενός τις άλλες ικανότητες του εαυτού τους και αφετέρου την κοινωνία συνολικά.
9. Εξάρει τις προσωπικότητες ορισμένων αθλητών, οι οποίοι κατάφεραν και ανέδειξαν την κατάλληλη στιγμή, ότι εκτός από τις φυσικές τους ικανότητες, διέθεταν και σημαντικά πνευματικά χαρίσματα, ώστε δικαίως να αποτελέσουν εικόνες συμβολικές στην ιστορία του αθλητισμού.
10. Απομυθοποιεί ορισμένους αθλητικούς ήρωες, οι οποίοι, αν και έφτασαν στην κορυφή, αποδείχτηκε ότι διέθεταν πήλινα πόδια, είτε επειδή κατέφυγαν σε κάθε αθέμιτο τρόπο για να αποσπάσουν τη νίκη, είτε επειδή δεν είχαν την αναγκαία παιδεία ώστε να διαχειριστούν σωστά την επιτυχία τους, είτε ακόμη επειδή είχαν τραυματικές εμπειρίες τις οποίες δεν μπόρεσαν να επουλώσουν αποτελεσματικά, πέφτοντας εν τέλει θύματα του ίδιου του εαυτού τους.
11. Επικρίνει την υπερβολή στην εξειδίκευση του αθλητισμού, καθώς αυτή οδηγεί σταδιακά στον κατακερματισμό του ανθρωπίνου σώματος, στην εμπορευματοποίησή του και σε ένα «animal machine» κατά τον Καρτέσιο. Αντ’ αυτού προτείνει την αντιμετώπιση του σώματος ως συνόλου και ολότητας.
12. Αποδοκιμάζει την εμμονή στην ειδωλολατρία του σώματος και την φετιχοποίησή του, που φτάνει ορισμένες φορές σε όρια παράκρουσης και οδηγεί στην σωματική κακοποίηση. Αντ’ αυτού προτείνει τον δια της παιδείας ανθρωπισμό του σώματος και τον σεβασμό προς το φυσικό σώμα.
13. Αντιμετωπίζει με βιοηθικό σκεπτικισμό την γενετική παρέμβαση που λαμβάνει χώρα στα εργαστήρια της βιοτεχνολογίας και της γενετικής, με σκοπό την αθλητική βελτίωση. Αντί για έναν ολυμπιακό Frankenstein, για έναν κλώνο ή ένα ρόμποκοπ, προτείνει την εκλογίκευση της αθλητικής επιτυχίας, και την προβολή, αντί των προτύπων επιτυχίας, των προτύπων αξίας.
14. Η αναφορά στους αθλητές, κατά την οποία εναλλάσσονται αφενός εκείνοι που αποτέλεσαν λαμπρά σύμβολα και αφετέρου εκείνοι που εξοντώθηκαν κυριολεκτικά από το βάρος της ίδιας τους της φήμης ή και του πλούτου, ακολουθεί την ακμή και την παρακμή, την άνοδο και την πτώση, την διττή αυτή εναλλαγή, του φωτός και του σκότους, του ερέβους, που υπάρχει στον άνθρωπο και τη φύση. Σε αυτό, βεβαίως, είχε άλλωστε προϊδεάσει η συγγραφέας, με την επιλογή ως motto του βιβλίου της ρήσης του Αναξίμανδρου για την ισορροπία του σύμπαντος.
15. Μεθοδολογικά η συγγραφέας ακολουθεί τα στάδια της Αρχαίας Τραγωδίας, την οποία άλλωστε η ίδια έχει σπουδάσει, τόσο σε Προπτυχιακό όσο και σε Μεταπτυχιακό επίπεδο. Θεματοποιεί την υπόθεση στην οποία εστιάζεται, και στη συνέχεια εξελίσσει το θέμα, ώσπου επέρχεται η σύγκρουση, η αποκάλυψη, η ρήξη, η αποτύπωση της γυμνής αλήθειας, η απομυθοποίηση. Μετά την αναμενόμενη δραματική αίσθηση που προξενεί η σύγκρουση, επέρχεται ένα χρονικό διάστημα συνειδητοποίησης, κατά το οποίο η συγγραφέας δίνει ερμηνείες, συχνά ψυχογραφικές, μέσω των οποίων η ανθρώπινη συνείδηση αποδέχεται την διττή της φύση και επομένως την αλήθεια.
16. Αυτή η μεθοδολογία τηρείται συστηματικά σε όλο το φάσμα του βιβλίου. Επέρχονται ψυχικές μεταπτώσεις, συναισθήματα αντιφατικά και συγκίνηση. Ο θεατής ταυτίζεται κάθε φορά με διαφορετικό ήρωα, ενώ και η ίδια η συγγραφέας αλλάζει ρόλους. Έτσι, παρακολουθεί την στιγμή της αποθέωσης, ενώ η ίδια γνωρίζει καλά την επερχόμενη αποκαθήλωση. Η παρουσίαση όμως της ανθρώπινης ήττας γίνεται με ενσυναίσθηση της πολλαπλής λειτουργίας του ανθρώπινου πόνου, και για το λόγο αυτό η αποκαθήλωση δεν έχει πομπώδη χαρακτήρα, αλλά γίνεται με μια ανθρωπιά και με κατανόηση του ηττημένου.
17. Το ιδεώδες είναι, τελικά, ο αναζητούμενος ανθρωπιστικός λόγος, ο αναζητούμενος ανθρώπινος στόχος, η αναζήτηση του *ευζήν*, της ποιότητας της ζωής, της αξίας της ζωής. Ο άνθρωπος καλείται να μετέλθει όλων των φάσεων, παραπλανώμενος μερικές φορές από την ίδια του τη συνείδηση και περιπλανώμενος ανάμεσα στο ιδεώδες και το ιδεολόγημα. Ο στόχος του ιδεώδους είναι στόχος ζωής, είναι **ο** στόχος. Κατά τη διάρκεια του ταξιδιού αυτού καθένας καλείται να μάθει ότι η ζωή δεν είναι μια σπατάλη, αλλά ένα δώρο.
18. Αναδεικνύεται η μεγάλη επίδραση που ασκεί το σύστημα αξιών της κοινωνίας στην ανθρώπινη αντίληψη και σε κάθε κοινωνική έκφανση. Αν κυριαρχούν οι «αξίες» του ωφελιμισμού, της ιδιοτέλειας, του κέρδους, της κάρπωσης της επιτυχίας, του ανταγωνισμού και της πλεονεξίας, τότε και ο αθλητισμός θα έχει αυτά τα χαρακτηριστικά. Το αντίθετο, προς το οποίο θα πρέπει να τείνει ο άνθρωπος, είναι η ανιδιοτέλεια, η συλλογικότητα, η ολιγάρκεια, η ποιότητα, η έλλογη στάση, η επιλεκτικότητα και η συμμετρία.
19. Η μεγαλύτερη αξία την οποία υπερασπίζεται στο σύνολο των αξιών της η συγγραφέας είναι η παιδεία. Και μάλιστα η παιδεία η ανθρωπιστική. Είναι μια αξία αδιαπραγμάτευτη, που αποτελεί την προϋπόθεση για οποιαδήποτε ουσιαστική κοινωνική αλλαγή και για την εξομάλυνση των αντιθέσεων, των αντιφάσεων, των υπερβολών, των αδικιών, των ανισορροπιών. Η ανθρωπιστική παιδεία θα επηρεάσει την κοινωνία, τα μέλη της, την αθλητική παιδεία, τους αθλητές, όπως και κάθε κοινωνική δραστηριότητα.
20. Εν ολίγοις, οι θεματικές του βιβλίου της Κωνσταντίνας Γογγάκη υπερβαίνουν κατά πολύ τα όρια του αθλητισμού, καθώς θέτουν φιλοσοφικούς προβληματισμούς και οπτικές, για το πώς πρέπει να ζει κανείς, ποια είναι τα ανθρώπινα όρια, ποια είναι τα όρια της ηθικής, και ποιες είναι οι τρωτές αξίες του σύγχρονου κόσμου που πρέπει να αντικατασταθούν. Κυρίως, καταδεικνύουν το τελευταίο: τις ανατροπές δηλαδή στην ιδεολογία και τη νοοτροπία που είναι αναγκαίες για την προοπτική ενός καλύτερου κόσμου, ενός καλύτερου αθλητισμού κι ενός καλύτερου ανθρώπου. Και υπό την έννοια αυτή είναι ένα βιβλίο βαθειά στοχαστικό, κοινωνικό και πολιτικό.

Εκδόσεις Gutenberg

15 Μαρτίου 2014